~ VILÁGHÍRES OPERÁK ~

TANNHÄUSER

Richard Wagner

(1813–1883)

KOSSUTH KIADÓ

Tartalom

A SZERZŐ

Richard Wagner élete

Harc az elismerésért

Liszt támogatása

Egy reménytelen románc

Siker és biztonság

Egy botrányos ügy boldog vége

Bayreuth

A nibelung gyűrűje

Az utolsó évek

Wagner tekintélyes zenei hagyatéka

A TANNHÄUSER

Megváltó szerelem

Történelem és fantázia

Wagner zenei újítása

A balszerencsés kezdet

A párizsi közönség

A cselekmény

A TANNHÄUSER MAGYARORSZÁGON

„Merénylet a zenei jóízlés ellen”

A TANNHÄUSER LEGSZEBB RÉSZLETEI

I. FELVONÁS – TANNHÄUSER ÉS VÉNUSZ KETTŐSE

III. FELVONÁS – TANNHÄUSER ÉS WOLFRAM KETTŐSE

AZ OPERA CSILLAGAI

Spas Wenkoff

LUDMILA DVOŘÁKOVÁ

Siegfried Lorenz

AZ OPERA TITKAI

Híres operaházak (III.)

A madridi Teatro Real

A barcelonai Liceu

A ragyogó Bolsoj Teatr

Wagner színháza

IMPRESSZUM

A SZERZŐ

Richard Wagner élete

A szenvedélyes, öntörvényű zeneszerző, Richard Wagner gyökeresen új hangszerelési megoldásaival, grandiózus zenei formanyelvével megreformálta nemcsak a német operát, de jelentős újításokat hozott magába az opera műfajába is.

Richard Wagner 1813. május 22-én született a szászországi Lipcsében egy rendőrtisztviselő, Karl Friedrich Wilhelm Wagner és Johanna Rosine Pätz kilencedik gyermekeként. Richard még csak hat hónapos volt, amikor édesapja meghalt, s kilenc hónappal később édesanyja feleségül ment a család régi barátjához, Ludwig Geyerhez. Wagner nevelőapja sokoldalú ember volt, az arcképfestéssel, színészettel és költészettel egyaránt foglalkozó művész később maga is részt vállalt a fiú zenei oktatásában, sőt festeni és rajzolni is tanította.

Geyer 1814-ben a drezdai Udvari Színháznál kapott állást, így a család Drezdába költözött, s egy évvel később megszületett Wagner féltestvére is. A család vendégeként gyakran fordultak meg színészek, művészek az otthonukban, köztük Carl Maria von Weber is, a német opera úttörője. Nem csoda, hogy a Wagner gyerekek erősen vonzódtak a színház világához, Albert, a legidősebb testvér s Richard nővérei is a színpadot választották, Richard pedig alig ötévesen kapta meg első színészi feladatát.

Geyer 1821-ben meghalt, s öccse, Karl, az Eislebenben élő aranyműves vette át Richard nevelését, hogy segítsen az özvegynek. Itt érte Wagnert az első fontos zenei benyomás: egészen elkápráztatta Weber A bűvös vadász című operájának néhány részlete, s kedvet kapott hozzá, hogy folytassa zongoratanulmányait.

1822-ben Wagner visszaköltözött édesanyjához, Drezdába, s a Kreuzschule tanítványa lett. A kisfiút különösen érdekelte az ókori történelem és mitológia, s tízévesen németre fordította az Odüsszeia néhány énekét. A zene továbbra is kiemelt szerepet kapott az életében. Különösen Webert csodálta, színházi emlékei alapján iskolatársaival előadták A bűvös vadászt.

Lipcsében, a híres Gewandhaus koncertjein, melyeket rendszeresen látogatott, megismerkedett Beethoven műveivel is, s az Egmont-nyitány akkora hatással volt rá, hogy komolyan nekikezdett a zeneszerzés alapismereteinek elsajátításához. Első összhangzattan-tanára Gottlieb Müller hegedűs és komponista volt. Ekkor születtek első kompozíciói, egy zongorakivonat Beethoven IX. szimfóniájából és a B-dúr nyitány, illetve egy zenés pásztorjáték részletei.

Wagner 1831-ben a lipcsei egyetem hallgatója lett, zenei képzését pedig Theodor Weinling, a Tamás-templom és -iskola – melynek 1830-tól Wagner is növendéke volt – kántor-karnagya. Ebben az időszakban több szimfonikus és zongoraművet is komponált, köztük hét dalt Goethe Faustjára. Decemberben a Gewandhausban bemutatták d-moll zenekari nyitányát, mely ha jelentős sikert nem is aratott, de megnyerte a közönség tetszését.

„Egy zenész sem versenyezhet Wagnerrel a díszletek tervezése és a zenei mélység terén (…) Finom érzékeltetéssel mindazt képes kifejezni, ami erőteljes, kifejezésre érdemes, és sajátja a spirituális, természethez közel élő embernek.”
Charles Baudelaire